Die stryd tussen lig en duisternis – Bybelskool
Written by Chris van Wyk on Apr 20, 2011 . Posted in Johannes.
Hierdie keuse wat van elkeen gevra word, hou verband met die stryd tussen lig en duisternis wat van die eerste verse aan die orde gestel word. Dit vorm die konseptuele raamwerk waarmee Johannes die boodskap van Jesus vertel. Jou keuse vir geloof in Jesus lei na lig en lewe. Jou keuse teen geloof in Jesus lei na duisternis en dood (Du Rand).
Johannes druk hierdie dualisme ook uit met die beskrywing van God se wêreld as "van bo" (anothen – 1:51; 3:13,31) en ons wêreld as "van onder" (tôn katô – 8:23). Jesus kom van God se wêreld na ons toe (3:16) en sal deur sy kruisdood, opstanding en verheerliking die gelowiges na Hom toe trek (12:32) terwyl die heerser van hierdie wêreld uitgedryf sal word (12:31). So sal gelowiges deel van die ryk van lig word, en dié wat kies om nie te glo nie, steeds deel van die ryk van die duisternis bly.